text:
2014/880/ЕС на Комисията (8).
 2. Държавите членки уведомяват Комисията за всяко забавяне при въвеждането в експлоатация на ERTMS по даден участък от коридор на основната мрежа, който трябва да бъде оборудван. Управителите на железопътна инфраструктура информират държавите членки за тези забавяния по съответния начин.
 3. При уведомяване за забавяне съгласно параграф 2 съответната държава членка изпраща на Комисията досие, съдържащо техническо описание на проекта и нова дата за въвеждане на ERTMS в експлоатация. В досието се посочват причините за забавянето и се изброяват коригиращите мерки, предприети от управителя на железопътна инфраструктура.
 4. Ако закъснението се дължи на извънредни обстоятелства, Комисията може да се съгласи да отложи съответната дата с не повече от три години. Ако е дадено разрешение за отлагане, държавата членка прави необходимите изменения в своя национален план за внедряване, както е посочено в точка 7.4.4 от приложението към Регламент (ЕС) 2016/919, в срок от един месец след разрешаването на това отлагане.
 Извънредните обстоятелства, посочени в първа алинея, са обстоятелства, произтичащи от фазата на планиране, които се отнасят до специфични геоложки констатации, въпроси, свързани с опазването на околната среда или защитата на видовете, археологически находки, процедури за издаване на разрешения, прилагане на оценка на въздействието върху околната среда съгласно Директива 2014/52/ЕС на Европейския парламент и на Съвета (9); или обстоятелства, произтичащи от етапите на изграждане и издаване на разрешение, които са извън контрола на организатора на проекта и не попадат в категорията на обичайните рискове, които трябва да бъдат разгледани на равнище ръководство на проекта за този вид проекти.
 5. Ако спецификациите за ERTMS, предвидени в Регламент (ЕС) 2016/919, бъдат променени със законодателен акт, така че те да станат несъвместими с предходните, държавите членки предоставят на Комисията анализ относно въздействието на изменената правна рамка върху тяхната мрежа и върху планирането на ERTMS, без неоправдано забавяне и най-късно към момента на обявяване на официалното становище на Комитета, посочен в член 51 от Директива (ЕС) 2016/797. Ако може да бъде доказано пряко въздействие на измененията по отношение на цени или срокове за конкретно внедряване, приложение I съответно подлежи на изменение.
 Член 4
 Преглед
 Не по-късно от 31 декември 2023 г. Комисията, след консултация с държавите членки и със съдействието на Европейския координатор за ERTMS, посочен в член 45 от Регламент (ЕС) No 1315/2013, извършва преглед на сроковете след 1 януари 2024 г., определени в приложение I към настоящия регламент.
 Член 5
 Позоваване
 Позоваванията на приложение III към Решение 2012/88/ЕС се считат за позовавания на настоящия регламент и се четат в съответствие с таблицата на съответствията от приложение II.
 Член 6
 Влизане в сила
 Настоящият регламент влиза в сила на 26 януари 2017 г.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 5 януари 2017 година.
 За Комисията
 Председател
 Jean-Claude JUNCKER
 (1) ОВ L 348, 20.12.2013 г., стр. 1.
 (2) Регламент (ЕС) 2016/919 на Комисията от 27 май 2016 г. относно техническата спецификация за оперативна съвместимост на подсистемите „Контрол, управление и сигнализация“ на железопътната система в Европейския съюз (ОВ L 158,


text:
15.6.2016 г., стр. 1).
 (3) Решение 2012/88/ЕС на Комисията от 25 януари 2012 г. относно техническата спецификация за оперативна съвместимост на подсистемите за контрол, управление и сигнализация (ОВ L 51, 23.2.2012 г., стр. 1).
 (4) Регламент (ЕС) No 1316/2013 на Европейския парламент и на Съвета от 11 декември 2013 г. за създаване на Механизъм за свързване на Европа, за изменение на Регламент (ЕС) No 913/2010 и за отмяна на регламенти (ЕО) No 680/2007 и (ЕО) No 67/2010 (ОВ L 348, 20.12.2013 г., стр. 129).
 (5) Регламент (ЕС) No 913/2010 на Европейския парламент и на Съвета от 22 септември 2010 г. относно европейска железопътна мрежа за конкурентоспособен товарен превоз (ОВ L 276, 20.10.2010 г., стр. 22).
 (6) Директива 2008/57/ЕО на Европейския парламент и на Съвета от 17 юни 2008 г. относно оперативната съвместимост на железопътната система в рамките на Общността (ОВ L 191, 18.7.2008 г., стр. 1).
 (7) Директива (ЕО) 2016/797 на Европейския парламент и на Съвета от 11 май 2016 г. относно оперативната съвместимост на железопътната система в рамките на Европейския съюз (ОВ L 138, 26.5.2016 г., стр. 44).
 (8) Решение за изпълнение 2014/880/ЕС на Комисията от 26 ноември 2014 г. относно общите спецификации на регистъра на железопътната инфраструктура и за отмяна на Решение за изпълнение 2011/633/ЕС (ОВ L 356, 12.12.2014 г., стр. 489).
 (9) Директива 2014/52/ЕС на Европейския парламент и на Съвета от 16 април 2014 г. за изменение на Директива 2011/92/ЕС относно оценката на въздействието на някои публични и частни проекти върху околната среда (ОВ L 124, 25.4.2014 г., стр. 1).
 ПРИЛОЖЕНИЕ I
 ПРИЛОЖЕНИЕ II
 Таблица на съответствията
 Решение 2012/88/ЕС
 Настоящият регламент
 точка 7.3.1 от приложение III
 Член 1
 точка 7.3.2 от приложение III
 членове 1 и 2
 точка 7.3.2.1 от приложение III
 член 2, параграф 1
 точка 7.3.2.2 от приложение III
 член 2, параграф 1
 точка 7.3.2.4 от приложение III
 —
 точка 7.3.2.5 от приложение III
 член 3, параграф 1
 точка 7.3.2.6 от приложение III
 член 3, параграфи 2, 3 и 4
 точка 7.3.4 от приложение III
 Приложение I
 точка 7.3.5 от приложение III
 член 2, параграф 1

type: legislation

jurisdiction: EU


text:
 21.12.2011
 BG
 Официален вестник на Европейския съюз
 L 338/48
 РЕГЛАМЕНТ ЗА ИЗПЪЛНЕНИЕ (ЕС) No 1356/2011 НА КОМИСИЯТА
 от 20 декември 2011 година
 за определяне на фиксирани стойности при внос за определяне на входната цена на някои плодове и зеленчуци
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1),
 като взе предвид Регламент за изпълнение (ЕС) No 543/2011 на Комисията от 7 юни 2011 г. за определяне на подробни правила за прилагането на Регламент (ЕО) No 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
 като има предвид, че:
 в изпълнение на резултатите от Уругвайския кръг от многостранни търговски преговори Регламент за изпълнение (ЕС) No 543/2011 посочва критериите за определяне от страна на Комисията на фиксирани стойности при внос от трети страни за продуктите и периодите, посочени в приложение XVI, част A към същия регламент,
 ПРИЕ НАСТОЯЩИЯ РЕГЛАМЕНТ:
 Член 1
 Фиксираните стойности при внос, посочени в член 136 от Регламент за изпълнение (ЕС) No 543/2011, са определени в приложението към настоящия регламент.
 Член 2
 Настоящият регламент влиза в сила на 21 декември 2011 година.
 Настоящият регламент е задължителен в своята цялост и се прилага пряко във всички държави-членки.
 Съставено в Брюксел на 20 декември 2011 година.
 За Комисията, от името на председателя,
 José Manuel SILVA RODRÍGUEZ
 Генерален директор на Генерална дирекция „Земеделие и развитие на селските райони“
 (1) ОВ L 299, 16.11.2007 г., стр. 1.
 (2) ОВ L 157, 15.6.2011 г., стр. 1.
 ПРИЛОЖЕНИЕ
 Фиксирани стойности при внос за определяне на входната цена на някои плодове и зеленчуци
 (EUR/100 kg)
 Код по КН
 Кодове на трети страни (1)
 Фиксирана вносна стойност
 0702 00 00
 AL
 61,8
 MA
 67,1
 TN
 88,5
 TR
 107,8
 ZZ
 81,3
 0707 00 05
 JO
 182,1
 TR
 149,7
 ZZ
 165,9
 0709 90 70
 MA
 37,8
 TR
 140,3
 ZZ
 89,1
 0805 10 20
 AR
 41,5
 BR
 39,7
 CL
 30,5
 MA
 53,2
 TR
 67,2
 ZA
 48,3
 ZZ
 46,7
 0805 20 10
 MA
 87,3
 TR
 79,7
 ZZ
 83,5
 0805 20 30, 0805 20 50, 0805 20 70, 0805 20 90
 IL
 75,8
 MA
 64,3
 TR
 78,1
 ZZ
 72,7
 0805 50 10
 AR
 52,9
 TR
 52,4
 ZZ
 52,7
 0808 10 80
 CA
 112,8
 US
 108,5
 ZA
 121,8
 ZZ
 114,4
 0808 20 50
 CN
 80,4
 ZZ
 80,4
 (1) Номенклатура на страните, определена с Регламент (ЕО) No 1833/2006 на Комисията (ОВ L 354, 14.12.2006 г., стр. 19). Код „ZZ“ означава „друг произход“.


text:
 1.2.2014
 BG
 Официален вестник на Европейския съюз
 L 32/19
 РЕГЛАМЕНТ ЗА ИЗПЪЛНЕНИЕ (ЕС) No 93/2014 НА КОМИСИЯТА
 от 31 януари 2014 година
 за одобряване на октановата киселина като съществуващо активно вещество за използване в биоциди за продуктови типове 4 и 18
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 528/2012 на Европейския парламент и на Съвета от 22 май 2012 година относно предоставянето на пазара и употребата на биоциди (1), и по-специално член 89, параграф 1, трета алинея от него,
 като има предвид, че:
 (1)
 С Регламент (ЕО) No 1451/2007 на Комисията (2) е определен списък на активните вещества, които трябва да бъдат оценени с оглед на евентуалното им включване в приложение I, IА или IБ към Директива 98/8/ЕО на Европейския парламент и на Съвета (3). Този списък включва веществото октанова киселина.
 (2)
 На октановата киселина е направена оценка съгласно член 11, параграф 2 от Директива 98/8/ЕО, за използване в продуктов тип 4 — дезинфектанти в областта на храните и фуражите, и в продуктов тип 18 — инсектициди, акарициди и продукти за контрол на други членестоноги, дефинирани в приложение V към същата директива, които съответстват на продуктовите типове 4 и 18, както са дефинирани в приложение V към Регламент (ЕС) No 528/2012.
 (3)
 За докладваща държава членка бе определена Австрия, която на 7 декември 2010 г. представи на Комисията доклади на компетентния орган, придружени от препоръки, в съответствие с член 14, параграфи 4 и 6 от Регламент (ЕО) No 1451/2007.
 (4)
 Докладваните документи на компетентния орган бяха прегледани от държавите членки и Комисията. В съответствие с член 15, параграф 4 от Регламент (ЕО) No 1451/2007, на 13 декември 2013 г. Постоянният комитет по биоцидите включи констатациите от прегледа в два доклада за оценка.
 (5)
 От докладите става ясно също така, че може да се очаква съдържащите октанова киселина биоциди, използвани за продуктови типове 4 и 18, да отговарят на изискванията, определени в член 5 от Директива 98/8/ЕО.
 (6)
 Поради това е целесъобразно октановата киселина да бъде одобрена за използване в биоциди за продуктови типове 4 и 18.
 (7)
 Тъй като при оценките не са разгледани наноматериали, одобренията не следва да обхващат такива материали, съгласно посоченото в член 4, параграф 4 от Регламент (ЕС) No 528/2012.
 (8)
 За използване за продуктов тип 4 при оценката не е разгледано включването на съдържащи октанова киселина биоциди в материали и предмети, предназначени да влизат в пряк или непряк контакт с храни по смисъла на член 1, параграф 1 от Регламент (ЕО) No 1935/2004 на Европейския парламент и на Съвета (4). За такива материали може да е необходимо да бъдат определени конкретни допустими граници за миграция в храни, както е посочено в член 5, параграф 1, буква д) от Регламент (ЕО) No 1935/2004. Поради това одобрението не следва да обхваща такава употреба, освен ако Комисията е определила такива допустими граници, или ако е установено в съответствие с посочения регламент, че такива допустими граници не са необходими.
 (9)
 Преди одобряването на


text:
дадено активно вещество следва да се осигурява разумно продължителен период от време, за да се даде възможност на държавите членки, заинтересованите страни и когато е необходимо — и Комисията, да се подготвят за спазването на съответните нови изисквания.
 (10)
 Мерките, предвидени в настоящия регламент, са в съответствие със становището на Постоянния комитет по биоцидите,
 ПРИЕ НАСТОЯЩИЯ РЕГЛАМЕНТ:
 Член 1
 Октановата киселина се одобрява като активно вещество за използване в биоциди за продуктови типове 4 и 18, при спазване на спецификациите и условията, формулирани в приложението.
 Член 2
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 31 януари 2014 година.
 За Комисията
 Председател
 José Manuel BARROSO
 (1) ОВ L 167, 27.6.2012 г., стр. 1.
 (2) Регламент (ЕО) No 1451/2007 на Комисията от 4 декември 2007 г. относно втората фаза на 10-годишната работна програма, посочена в член 16, параграф 2 от Директива 98/8/ЕО на Европейския парламент и на Съвета относно пускането на пазара на биоциди (ОВ L 325, 11.12.2007 г., стр. 3).
 (3) Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (ОВ L 123, 24.4.1998 г., стр. 1).
 (4) Регламент (ЕО) No 1935/2004 на Европейския парламент и на Съвета от 27 октомври 2004 година относно материалите и предметите, предназначени за контакт с храни, и за отмяна на Директиви 80/590/ЕИО и 89/109/ЕИО (ОВ L 338, 13 11 2004 г., стр. 4).
 ПРИЛОЖЕНИЕ
 Общоприето наименование
 Наименование по IUPAC
 Идентификационни номера
 Минимална степен на чистота на активното вещество (1)
 Дата на одобрението
 Срок на изтичане на одобрението
 Продуктов тип
 Специални условия (2)
 Октанова киселина
 Наименование по IUPAC:
 n-октанова киселина
 ЕО No: 204-677-5
 CAS No: 124-07-2
 993 g/kg
 1 септември 2015 г.
 31 август 2025 г.
 4
 При оценката на продукта се обръща особено внимание на експозициите, рисковете и ефикасността, свързани с всякакви видове употреба, обхванати от заявление за издаване на разрешение, но неразгледани в оценката на риска на активното вещество на равнището на Съюза.
 Разрешенията зависят от изпълнението на следните условия:
 1)
 За промишлените или професионалните ползватели се установяват процедури за безопасна работа и подходящи организационни мерки. В случаите, при които експозицията не може да бъде намалена до приемливо равнище с други средства, продуктите се използват с подходящи лични предпазни средства.
 2)
 За продукти, което могат да доведат до наличието на остатъчни вещества в храните или фуража, се проверява необходимостта от определяне на нови или изменение на съществуващи максимално допустими граници на остатъчните вещества (МДГОВ) в съответствие с Регламент (ЕО) No 470/2009 на Европейския парламент и на Съвета (3) или Регламент (ЕО) No 396/2005 на Европейския парламент и на Съвета (4), като се предприемат всички подходящи мерки за ограничаване на риска, за да се гарантира, че приложимите МДГОВ няма да бъдат превишени.
 3)
 Биоциди, съдържащи октанова киселина, не се включват в състава на материали и предмети, предназначени да влизат в контакт с храни по


text:
смисъла на член 1, параграф 1 от Регламент (ЕО) No 1935/2004, освен ако Комисията е определила конкретни допустими граници за миграция на октановата киселина в храните или е било установено в съответствие с посочения регламент, че такива допустими граници не са необходими.
 18
 При оценката на продукта се обръща особено внимание на експозициите, рисковете и ефикасността, свързани с всякакви видове употреба, обхванати от заявление за издаване на разрешение, но неразгледани в оценката на риска на активното вещество на равнището на Съюза.
 Разрешенията зависят от изпълнението на следните условия:
 1)
 За разрешенията за продукти за непрофесионална употреба се прилага изискването за опаковка, която да е проектирана така, че да свежда до минимум експозицията на ползвателя, освен ако в заявлението за издаване на разрешение за продукт може да се демонстрира, че рисковете за човешкото здраве могат да се ограничат до приемливи нива по друг начин.
 2)
 За продукти, които могат да доведат до наличието на остатъчни вещества в храните или фуража, се проверява необходимостта от определяне на нови или изменение на съществуващи максимално допустими граници на остатъчните вещества (МДГОВ) в съответствие с Регламент (ЕО) No 470/2009 или Регламент (ЕО) No 396/2005, като се предприемат всички подходящи мерки за ограничаване на риска, за да се гарантира, че приложимите МДГОВ няма да бъдат превишени.
 (1) Посочената в тази колона чистота е минималната степен на чистота на активното вещество, използвано за оценката, извършена в съответствие с член 8 от Регламент (ЕС) No 528/2012. Активното вещество в пуснатия на пазара продукт може да бъде със същата или различна чистота, ако е доказана техническата му равностойност с оцененото активно вещество.
 (2) Във връзка с изпълнението на общите принципи от приложение VI към Регламент (ЕС) No 528/2012 съдържанието и заключенията на докладите за оценка са на разположение на уебсайта на Комисията: http://ec.europa.eu/comm/environment/biocides/index.htm
 (3) Регламент (ЕО) No 470/2009 на Европейския парламент и на Съвета от 6 май 2009 г. относно установяване на процедури на Общността за определяне на допустимите стойности на остатъчни количества от фармакологично активни субстанции в храни от животински произход, за отмяна на Регламент (ЕИО) No 2377/90 на Съвета и за изменение на Директива 2001/82/ЕО на Европейския парламент и на Съвета и на Регламент (ЕО) No 726/2004 на Европейския парламент и на Съвета (ОВ L 152, 16.6.2009 г., стр. 11).
 (4) Регламент (ЕО) No 396/2005 на Европейския парламент и на Съвета от 23 февруари 2005 година относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (ОВ L 70, 16.3.2005 г., стр. 1).


text:
 24.5.2017
 BG
 Официален вестник на Европейския съюз
 L 135/1
 РЕГЛАМЕНТ (ЕС) 2017/880 НА КОМИСИЯТА
 от 23 май 2017 година
 за определяне на правила за използването на максимално допустими стойности на остатъчни количества, установени за фармакологичноактивна субстанция в определен хранителен продукт, по отношение на друг хранителен продукт, получен от същия вид животни, или на максимално допустими стойности на остатъчни количества, установени за фармакологичноактивни субстанции при един или повече видове, по отношение на други видове в съответствие с Регламент (ЕО) No 470/2009 на Европейския парламент и на Съвета
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 470/2009 на Европейския парламент и на Съвета от 6 май 2009 г. относно установяване на процедури на Общността за определяне на допустимите стойности на остатъчни количества от фармакологичноактивни субстанции в храни от животински произход, за отмяна на Регламент (ЕИО) No 2377/90 на Съвета и за изменение на Директива 2001/82/ЕО на Европейския парламент и на Съвета и на Регламент (ЕО) No 726/2004 на Европейския парламент и на Съвета (1), и по-специално член 13, параграф 2, буква б) от него,
 като има предвид, че:
 (1)
 Фармакологичноактивните субстанции се класифицират въз основа на становища относно максимално допустимите стойности на остатъчни количества (МДСОК), издавани от Европейската агенция по лекарствата (EMA). Тези становища включват научна оценка на риска и съображения, свързани с управлението на риска.
 (2)
 При извършването на научните оценки на риска и разработването на препоръките във връзка с управлението на риска, от ЕМА се изисква да разгледа възможността за използване на МДСОК, установени за фармакологичноактивна субстанция в определен хранителен продукт, по отношение на друг хранителен продукт, получен от същия вид животни, или на МДСОК, установени при един или повече видове, по отношение на други видове, чрез екстраполация, за да се увеличи наличието на разрешени за употреба ветеринарномедицински продукти за заболявания, засягащи животни, използвани за производство на храни.
 (3)
 Екстраполацията на МДСОК включва процес, при който стойностите на остатъчни количества в тъкани или хранителни продукти от използвани за производството на храни видове, за които съществуват МДСОК, се използват за изчисляването на стойностите на остатъчни количества и установяването на МДСОК в тъкан или хранителен продукт от друг вид или друга тъкан или друг хранителен продукт от същия вид, за които липсват конвенционални данни за остатъчните количества или тези данни са непълни. За да се осигури правилното прилагане на Регламент (ЕС) No 470/2009, следва да се определят принципи и минимални критерии за екстраполация.
 (4)
 Мерките, предвидени в настоящия регламент, са в съответствие със становището на Постоянния комитет по ветеринарните лекарствени продукти,
 ПРИЕ НАСТОЯЩИЯ РЕГЛАМЕНТ:
 Член 1
 Предмет и обхват
 С настоящия регламент се определят принципите и минималните критерии за използването на МДСОК, установени за дадена фармакологичноактивна субстанция в определен хранителен продукт, по отношение на друг хранителен продукт, получен от същия вид животни, и МДСОК, установени при един или повече видове, по отношение на други видове („екстраполация“).
 Член 2
 Определения
 За целите на настоящия регламент се прилагат следните определения:
 1)
 „референтен вид/хранителен продукт/тъкан“ означава вид/хранителен продукт/тъкан, при които


text:
са установени МДСОК въз основа на подходящи и пълни данни;
 2)
 „разглеждан вид/хранителен продукт/тъкан“ означава вид/хранителен продукт/тъкан, по отношение на които се разглежда възможността за екстраполация;
 3)
 „видове с голямо стопанско значение“ означава едър рогат добитък, овце, отглеждани за месо, свине, кокошки, в това число и яйцата, и риба от семейство пъстървови;
 4)
 „видове с по-малко стопанско значение“ означава видове, различни от видовете с голямо стопанско значение;
 5)
 „свързани видове“ означава видове, които принадлежат към една и съща категория преживни, едностомашни, бозайници, птици или риби, използвани за производство на храни;
 6)
 „несвързани видове“ означава видове, които принадлежат към различни категории животни, използвани за производство на храни.
 Член 3
 Принципи на екстраполация
 ЕМА разглежда възможността за екстраполация на МДСОК, когато за фармакологичноактивната субстанция е установена МДСОК или за нея няма изискване за МДСОК и за разглеждания вид е налице поне едно от следните обстоятелства:
 1)
 той е свързан с референтен вид с голямо стопанско значение, за който са установени МДСОК или няма изискване за МДСОК за разглежданата тъкан/хранителен продукт;
 2)
 той е свързан с референтен вид с по-малко стопанско значение, за който са установени МДСОК или няма изискване за МДСОК за разглежданата тъкан/хранителен продукт;
 3)
 той не е свързан с референтните видове, за които са установени МДСОК или няма изискване за МДСОК за разглежданата тъкан/хранителен продукт;
 4)
 МДСОК е установена за разглеждания вид, но не и за разглежданата тъкан/хранителен продукт.
 Член 4
 Минимални критерии за екстраполация
 ЕМА може да предприеме екстраполация само когато са изпълнени всички изброени по-долу условия:
 а)
 ЕМА разполага с пълен набор от данни за остатъчните количества за референтните видове;
 б)
 установена е степента, до която фармакологичноактивната субстанция се усвоява в референтните видове;
 в)
 налице е подходящо валидиран метод за анализ за референтните видове;
 г)
 при разглеждането на възможността за екстраполация между несвързани видове се установява сходството на метаболитните профили между референтните видове и разглеждания вид;
 д)
 резултатът от екстраполираните МДСОК в максималната теоретична дневна доза (МТДД) не надвишава допустимата дневна доза (ДДД);
 е)
 за субстанции, при които маркерното остатъчно вещество не включва изходното съединение, наличието на маркерното остатъчно вещество в разглеждания вид/хранителен продукт е потвърдено;
 ж)
 в случай на екстраполации между различни хранителни продукти, за допълнителния хранителен продукт на разположение е неизползван дял от ДДД.
 Член 5
 Екстраполация от видове с голямо стопанско значение към свързани видове с по-малко стопанско значение
 При разглеждането на възможността за екстраполация на МДСОК от референтни видове с голямо стопанско значение към разглеждани видове с по-малко стопанско значение в категорията от свързани видове ЕМА прилага следните критерии:
 а)
 екстраполация на МДСОК за референтните видове към разглежданите видове на база едно към едно е възможна, когато изходното вещество е маркерното остатъчно вещество в референтните видове;
 б)
 когато изходното вещество не е маркерното остатъчно вещество в референтните видове, от заявителя може да се поиска потвърждение, че маркерното остатъчно вещество е налице в разглежданите тъкани/хранителни продукти;
 в)
 установените МДСОК се екстраполират в съответствие с условията, посочени в приложението;
 г)
 тъканта/хранителният продукт от видовете с голямо и от онези с по-малко стопанско значение трябва да са


text:
същите;
 д)
 когато няма изискване за МДСОК, стойността може директно да се екстраполира към разглежданите видове.
 Член 6
 Екстраполация между несвързани видове и от референтен вид с по-малко стопанско значение към разглеждан вид с голямо стопанско значение
 При разглеждането на възможността за екстраполация на МДСОК между несвързани видове и от референтен вид с по-малко стопанско значение към разглеждан вид с голямо стопанско значение ЕМА прилага следните критерии:
 а)
 екстраполация от вид с по-малко стопанско значение към вид с голямо стопанско значение на база едно към едно може да бъде обоснована само когато е ясно, че обмяната в референтния и в разглеждания вид е сходна;
 б)
 когато се разглежда възможността за екстраполация между несвързани видове (включително видове с по-малко стопанско значение), от заявителя може да бъде поискана допълнителна специфична за субстанцията информация относно сходството в обмяната на веществата между референтните и разглежданите видове;
 в)
 когато МДСОК са установени за повече от един несвързан вид, към разглежданите видове на база едно към едно трябва да се екстраполира наборът от МДСОК, който води до най-ниската доза за потребителите;
 г)
 използването на други специфични фактори за безопасност за всеки отделен случай може да бъде разгледано от EMA като възможност за изчистване на конкретни аспекти на несигурност в данните;
 д)
 когато няма изискване за МДСОК, стойността може да бъде екстраполирана към разглежданите видове, ако обмяната на веществата е сходна;
 е)
 пряката екстраполация на МДСОК от сухоземни видове към риби с мускул и кожа в естествени пропорции е възможна, когато изходното съединение е маркерното остатъчно вещество и МДСОК е била установена в мускулната тъкан на референтния вид;
 ж)
 не трябва да се извършва екстраполация от риби към бозайници/птици.
 Член 7
 Екстраполация между хранителни продукти
 При разглеждането на възможността за екстраполация между хранителни продукти EMA прилага следните критерии:
 а)
 за екстраполацията между хранителни продукти като отправна точка за определянето на МДСОК в разглеждания хранителен продукт се избира най-ниската установена МДСОК при видовете;
 б)
 като отправна точка и директно изчисляване на МДСОК може да се използва останалата част от ДДД;
 в)
 освен това за определянето на експозицията трябва да се използва консервативна оценка на съотношението между маркерното вещество и общото количество на остатъчните вещества при изчисляването на МТДД;
 г)
 екстраполацията между продукти може да наложи корекция на стойностите на МДСОК за отчитане на разликите в данните за потреблението;
 д)
 при екстраполацията на МДСОК от други тъкани към мляко от същия животински вид трябва да се обърне внимание на физикохимичните характеристики на активното вещество и начина, по който тези характеристики могат да повлияят на натрупването в млякото. Използването на най-ниското съотношение между маркерното вещество и общото количество на остатъчните вещества в тъканите би могло да бъде приемлива отправна точка за определяне на съотношението, което да се използва при млякото;
 е)
 не трябва да се извършва екстраполация на МДСОК от тъкани от домашни птици към яйца от домашни птици;
 ж)
 в случай на екстраполация на МДСОК към пчелен мед се вземат предвид следните аспекти:
 i)
 от заявителя може да се поискат физикохимични и биологични данни относно стабилността на маркерното вещество


text:
и вероятните (основни) продукти от разграждане и евентуалното им формиране;
 ii)
 като се има предвид, че желаният карентен период за пчелния мед е „нула дни“, ще бъдат необходими данни за остатъчните количества, за да се докаже, че предвидената употреба на субстанцията при пчелите води до безопасни нива на остатъчни количества в пчелния мед, без да се прилага карентен период. Тези данни могат да бъдат използвани и за определяне на МДСОК;
 iii)
 МДСОК могат да се екстраполират към пчелния мед при наличие на информация, която да потвърждава токсикологичната значимост на основните остатъчни количества (включително продукти от разграждане) в пчелния мед и когато е ясно, че остатъчните количества в пчелния мед от третирани пчели са под МДСОК, дори и без да се прилага карентен период.
 Член 8
 Влизане в сила
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 23 май 2017 година.
 За Комисията
 Председател
 Jean-Claude JUNCKER
 (1) ОВ L 152, 16.6.2009 г., стр. 11.
 ПРИЛОЖЕНИЕ
 Екстраполация от видове с голямо стопанско значение към видове с по-малко стопанско значение:
 Категория
 Съществуващи МДСОК
 Екстраполация към
 Преживни животни
 Едър рогат добитък (месо)
 Всички други преживни животни (месо), с изключение на овце
 Овце (месо)
 Всички други преживни животни (месо), с изключение на едър рогат добитък
 Едър рогат добитък и овце (месо)
 Всички преживни животни (месо)
 Мляко от едър рогат добитък
 Мляко от всички преживни животни
 Едностомашни животни
 Свине
 Всички едностомашни бозайници
 Птици
 Кокошки и яйца
 Домашни птици и яйца от домашни птици
 Риба
 Риба от семейство пъстървови
 Всички видове риби с перки
 Други
 Едър рогат добитък, овце или свине
 Коне, питомни зайци
 В случай на еднакви МДСОК за едностомашни и преживни животни
 Всички бозайници
 В случай на еднакви МДСОК за едър рогат добитък (или овце), свине и кокошки
 Всички видове животни за производство на храна, с изключение на риба


text:
 22.10.2019
 BG
 Официален вестник на Европейския съюз
 L 268/6
 РЕГЛАМЕНТ ЗА ИЗПЪЛНЕНИЕ (ЕС) 2019/1746 на Комисията
 от 1 октомври 2019 година
 за изменение на Регламент за изпълнение (ЕС) 2017/1185 за определяне на правила за прилагане на регламенти (ЕС) No 1307/2013 и (ЕС) No 1308/2013 на Европейския парламент и на Съвета по отношение на уведомленията до Комисията относно информация и документи
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) No 922/72, (ЕИО) No 234/79, (ЕО) No 1037/2001 и (ЕО) No 1234/2007 на Съвета (1), и по специално член 223, параграф 3 от него,
 като има предвид, че:
 (1)
 С Регламент за изпълнение (ЕС) 2017/1185 на Комисията (2) се определят правила за прилагането на регламенти (ЕС) No 1307/2013 и (ЕС) No 1308/2013 по отношение на задълженията на държавите членки да предоставят съответната информация и документи на Комисията.
 (2)
 В Резолюцията си от 7 юни 2016 г. относно нелоялните търговски практики във веригата за доставки на храни (3), Европейският парламент призова всички заинтересовани страни в управлението на веригата към повишаване на нейната прозрачност като цяло и на прозрачността при предоставянето на информация в рамките на самата верига, както и към укрепване на органите и инструментите за предоставяне на точна и навременна пазарна информация на селскостопанските производители и производителските организации.
 (3)
 В заключенията си от 12 декември 2016 г. относно утвърждаването на мястото на земеделските стопани във веригата за доставка на храни и борбата с нелоялните търговски практики, Съветът призова Комисията да потърси решение на проблема с липсата на прозрачност и с информационната асиметрия във веригата за доставки на храни.
 (4)
 През април 2019 г. бе приета Директива (ЕС) 2019/633 на Европейския парламент и на Съвета (4); на 22 март 2019 г. Европейският парламент, Съветът и Комисията излязоха със съвместно изявление (5), в което Комисията беше насърчена да увеличи прозрачността на пазара на селскостопански и хранителни продукти на равнището на Съюза, включително чрез подобряване на събирането на статистически данни, необходими за анализ на механизмите на формиране на цените по веригата за доставка на селскостопански продукти и храни, като целта на инициативата е стопанските субекти и публичните органи да бъдат улеснени при вземането на решения чрез по-добра информираност, както и да се подобри осведомеността на стопанските субекти относно пазарната динамика.
 (5)
 Освен това през януари 2016 г. Комисията създаде Експертна група за селскостопанските пазари — независим екип, натоварен със задачата да дава препоръки относно укрепването на позициите на производителите във веригата за доставка на храни и селскостопански продукти. Тя препоръча да се повиши прозрачността на пазара с цел създаване на ефективни условия за конкуренция по веригата, чрез въвеждане или засилване на съществуващите механизми за отчитане на цените, особено в секторите на месото, плодовете и зеленчуците, млякото и млечните продукти. Беше също така отправена препоръка събраните данни да бъдат разпространявани в надлежно обобщен


text:
вид.
 (6)
 През 2017 г. беше проведена открита обществена консултация, а през 2018 г. на държавите членки, заинтересованите страни и потребителите бяха разпратени конкретни въпросници. През 2018 г. и 2019 г. въпросите, свързани с прозрачността н пазара, бяха тема на няколко специализирани семинара и конференции със заинтересованите страни, както и на срещи с експертни групи от държавите членки и с групи за граждански диалог.
 (7)
 Съгласно Регламент за изпълнение (ЕС) 2017/1185 държавите членки вече са длъжни да изпращат уведомления за цените, производството и пазара, но само по отношение на производствените цени.
 (8)
 Ето защо, при все че Съюзът понастоящем осигурява сравнително богата обществено достъпна информация относно цените на производителите и потребителските цени, която идва по линия на статистическите служби на държавите членки, обществеността все още разполага с много малко информация относно цените по веригата за доставка на селскостопански продукти и храни. Тези пропуски по отношение на информацията могат да бъдат отстранени чрез разширяване на обхвата на отчитането на цените, особено когато става въпрос за сектори със сложни вериги за доставка на храни. Наблюдението на преноса на цените по веригата чрез разширено събиране и разпространение на данни следва да даде възможност на участниците на пазара да получат по-добро разбиране за веригата за доставки, като по този начин ще се подобрят цялостното ѝ функциониране и икономическа ефективност, по-специално за по-малките стопански субекти, които нямат лесен достъп до частна ценова информация.
 (9)
 Цените, които се отчитат понастоящем, представляват продажни цени на производител, които отчитат стопанските субекти на първия етап от веригата за доставка на селскостопански продукти и храни. За наблюдението на преноса на цените по веригата ще е необходимо събирането на данни за цените от различните стопански субекти по веригата (например търговците на едро, стопанските субекти в хранително-вкусовата промишленост и търговците на дребно), особено що се отнася до веригите на доставки с много различни етапи и продукти.
 (10)
 Отчитането само на представителни цени (напр. цени на основни пазари и значимите стопански субекти) следва да даде възможност на държавите членки да упражняват ефективен от гледна точка на разходите подход за тяхното отчитане и да допринесе за свеждане до минимум на административната тежест за малките и средните предприятия. В съответствие с текущите практики държавите членки следва да опишат методиката за определяне на представителните цени. Те следва също така да се стремят към сближаване на своите методики, така че да се осигури възможно най-добра съпоставимост на данните във всички държави членки.
 (11)
 За да предостави ефективен по отношение на времето и разходите механизъм за отчитане, Комисията следва да даде на стопанските субекти достъп до съществуващата информационна система, така че те да могат да изпращат уведомления пряко на Комисията под надзора на държавите членки. Държавите членки следва да информират Комисията, когато делегират на стопанските субекти това задължение за предоставяне на информация.
 (12)
 Комисията следва да организира редовни срещи с държавите членки и заинтересованите страни, за да се обменят най-добри практики, да се развиват полезни взаимодействия и да се допринася за постигане на общо разбиране на динамиката на пазара във веригата за доставка на селскостопански продукти и храни.


text:
Комисията следва също така да предоставя информация на държавите членки и заинтересованите страни относно прилагането на регламента.
 (13)
 Поради това Регламент за изпълнение (ЕС) 2017/1185 следва да бъде съответно изменен.
 (14)
 Целесъобразно е да се предвиди дата на прилагане на настоящия регламент, която да даде възможност на държавите членки да се приспособят към новите задължения за отчитане.
 (15)
 Комитетът за общата организация на селскостопанските пазари не е представил становище в срока, определен от неговия председател,
 ПРИЕ НАСТОЯЩИЯ РЕГЛАМЕНТ:
 Член 1
 Изменения на Регламент за изпълнение (ЕС) 2017/1185
 Регламент за изпълнение (ЕС) 2017/1185 се изменя, както следва:
 1)
 В член 1, параграф 1 се добавя следната алинея:
 „В случай на уведомления съгласно Регламент (ЕС) No 1308/2013 и актовете, приети въз основа на същия регламент, посочената в първата алинея от настоящия параграф система, базирана на информационни технологии, се предоставя на разположение, когато е уместно, също и на стопански субекти и трети държави.“;
 2)
 Член 5 се заменя със следното:
 „Член 5
 Уведомление по подразбиране
 Освен ако в актовете, посочени в член 1, е предвидено друго, когато държавите членки и, ако е уместно, трети държави или стопански субекти, не са съобщили на Комисията необходимата информация или документи до изтичането на крайния срок („нулево“ уведомление), се счита, че те са съобщили следното:
 а)
 по отношение на количествената информация — нулева стойност;
 б)
 по отношение на качествената информация — липса на данни за докладване.“;
 3)
 Заглавието на глава II се заменя със следното:
 „УВЕДОМЛЕНИЯ И КООРДИНАЦИЯ ОТНОСНО ЦЕНИ, ПРОИЗВОДСТВО, ИНФОРМАЦИЯ ЗА ПАЗАРА И ИНФОРМАЦИЯ, ИЗИСКВАНА ПО СИЛАТА НА МЕЖДУНАРОДНИ СПОРАЗУМЕНИЯ“;
 4)
 В член 7 параграф 2 се заменя със следното:
 „2. Държавите членки и, когато е уместно, трети държави и стопански субекти, уведомяват Комисията за всяка важна нова информация, която има вероятност значително да промени вече съобщена информация.“;
 5)
 Член 8 се заменя със следното:
 „Член 8
 Допълнителна информация
 Държавите членки и, когато е уместно, трети държави и стопански субекти, могат да съобщават допълнителна информация на Комисията, освен изискваната съгласно приложения I, II и III, посредством информационната система, посочена в член 1, когато съответните държави членки и, когато е уместно, трети държави и стопански субекти, считат тази информация за относима. Такива уведомления се извършват посредством формуляр, предоставен от Комисията в информационната система.“;
 6)
 Член 9 се изменя, както следва:
 а)
 заглавието на член 9 се заменя със следното:
 „Определяне на цената и количеството“;
 б)
 параграф 1 се заменя със следното:
 „1. За всяко уведомление относно цена и количество, изисквано съгласно настоящия раздел, държавите членки съобщават източника и методиката, използвана за определяне на предоставената информация. Тези уведомления включват информация за представителните пазари, определени от държавите членки, и съответните тегловни коефициенти.“;
 в)
 вмъква се следният параграф 1a:
 „1а. За всяко уведомление за цена и количество, изисквано съгласно настоящия раздел, държавите членки могат да делегират на стопанските субекти прякото предаване на цените и количествата към посочената в член 1 информационна система на Комисията. Държавите членки уведомяват Комисията за идентичността на стопанските субекти, на които са делегирали това задължение.“;
 7)
 Членове 10, 11 и 12 се заменят със следното:


text:
„Член 10
 Отчитане на цени в официалната парична единица
 Освен ако в приложения I, II и III е посочено друго, държавите членки и, когато е уместно, стопанските субекти, съобщават информацията за цените в своята официална парична единица без включен ДДС.
 Член 11
 Ежеседмично уведомление за цените
 Освен ако в приложение I е посочено друго, държавите членки и, когато е уместно, стопанските субекти, уведомяват ежеседмично Комисията за цените, упоменати в посоченото приложение, не по-късно от 12:00 часа (брюкселско време), всяка сряда, за предходната седмица.
 Член 12
 Неежеседмично уведомление за ценова, производствена и пазарна информация
 Държавите членки и, когато е уместно, стопанските субекти, уведомяват Комисията в определения срок относно следното:
 а)
 неежеседмичната информация за цените, посочена в приложение II;
 б)
 информация за производството и пазара, посочена в приложение III.“;
 8)
 Приложения I, II и III се заменят с текста на приложението към настоящия регламент.
 Член 2
 Влизане в сила и прилагане
 Настоящият регламент влиза в сила на седмия ден след деня на публикуването му в Официален вестник на Европейския съюз.
 Той се прилага от 1 януари 2021 г.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 1 октомври 2019 година.
 За Комисията
 Председател
 Jean-Claude JUNCKER
 (1) ОВ L 347, 20.12.2013 г., стр. 671.
 (2) Регламент за изпълнение (ЕС) 2017/1185 на Комисията от 20 април 2017 г. за определяне на правила за прилагане на регламенти (ЕС) No 1307/2013 и (ЕС) No 1308/2013 на Европейския парламент и на Съвета по отношение на уведомленията до Комисията относно информация и документи и за изменение и отмяна на няколко регламента на Комисията (ОВ L 171, 4.7.2017 г., стр. 113).
 (3) ОВ C 86, 6.3.2018 г., стр. 49.
 (4) Директива (ЕС) 2019/633 на Европейския парламент и на Съвета от 17 април 2019 г. относно нелоялните търговски практики в отношенията между стопанските субекти във веригата за доставки на селскостопански и хранителни продукти (ОВ L 111, 25.4.2019 г., стр. 59).
 (5) ST 7607 2019 ADD 1 REV 1, 22.3.2019 г., стр. 1.
 ПРИЛОЖЕНИЕ I
 Изисквания във връзка с ежеседмичните уведомления за цените, посочени в член 11
 Освен ако е посочено друго, засегнатите държави членки са тези, които произвеждат или употребяват повече от 2 % от общото съответстващо производство или употреба на Съюза.
 1. Зърнени култури
 Съдържание на уведомлението: представителни пазарни цени за всяка от зърнените култури и нейните качества, считани за показателни за пазара на Съюза, изразени за тон продукт.
 Засегнати държави членки: всички държави членки.
 Друго: цените се отнасят, когато е уместно, към качествените характеристики, мястото за котиране и етапа на пускането на пазара за всеки продукт.
 2. Ориз
 Съдържание на уведомлението: представителни пазарни цени за всеки от видовете ориз, считани за показателни за пазара на Съюза, изразени за тон продукт.
 Засегнати държави членки: държавите членки — производителки на ориз, и държавите членки с мелничарска промишленост.
 Друго: цените се отнасят, когато е уместно, към етапа на производство, мястото за котиране и етапа на пускането на пазара за всеки продукт.
 3. Маслодайни семена
 Съдържание на уведомлението: представителни цени за


text:
рапично семе, слънчогледово семе, соеви зърна, шрот от рапично семе, шрот от слънчогледово семе, шрот от соя, сурово рапично масло, сурово слънчогледово масло и сурово соево масло.
 Засегнати държави членки: държавите членки със засадена площ от съответната култура от най-малко 10 000 хектара годишно. Що се отнася до уведомленията за цените за шротове и масла — държавите членки, преработващи над 200 000 тона от съответната маслодайна култура.
 4. Маслиново масло
 Съдържание на уведомлението: средните цени, регистрирани на основните представителни пазари, и претеглените средни национални цени на категориите маслиново масло, изброени в част VIII от приложение VII към Регламент (ЕС) No 1308/2013, изразени за 100 kg продукт.
 Засегнати държави членки: държавите членки, произвеждащи повече от 200 000 t маслиново масло годишно в периода от 1 октомври до 30 септември.
 Друго: цените трябва да се отнасят за маслиновото масло в наливно състояние, „франко мелница“ за необработено маслиново масло „virgin“ и „франко завод“ за другите категории. Представителните пазари трябва да обхващат най-малко 70 % от националното производство на разглеждания продукт.
 Покупни цени
 Съдържание на уведомлението: представителни покупни цени на търговци на дребно за категориите необработено маслиново масло и необработено маслиново масло „extra virgin“, посочени в част VIII от приложение VII към Регламент (ЕС) No 1308/2013, изразени за 100 kg продукт.
 Друго: представителните цени трябва да се отнасят за кондиционирано необработено маслиново масло и необработено маслиново масло „extra virgin“ в опаковки, готови за предлагане на крайните потребители, и обхващат най-малко една трета от националните покупки на разглеждания продукт.
 5. Плодове и зеленчуци — банани
 а)
 Цени на продуктите, предназначени за предлагане на пазара в прясно състояние
 Съдържание на уведомлението: представителни цени за типовете и сортовете домати, ябълки, портокали, праскови и нектарини, изброени в приложение VI към Делегиран регламент (ЕС) 2017/891 на Комисията (1), изразени за 100 kg нетно тегло на продукта.
 Засегнати държави членки: държавите членки, изброени в приложение VI към Делегиран регламент (ЕС) 2017/891.
 Друго: цените се съобщават „франко опаковъчен цех“, за сортирани, опаковани и, ако е приложимо, палетизирани продукти.
 б)
 Цени на бананите
 Съдържание на уведомлението: цени на едро на жълти банани, попадащи в код по КН 0803 90 10, изразени за 100 kg продукт.
 Засегнати държави членки: всички държави членки, които предлагат на пазара повече от 50 000 тона жълти банани на календарна година.
 Друго: цените се съобщават по групи държави на произход.
 в)
 Цени франко земеделско стопанство
 Съдържание на уведомлението: представителни цени на домати, ябълки, портокали, праскови и нектарини, и на банани, предназначени за предлагане на пазара в прясно състояние. Всички цени се изразяват за 100 kg продукт.
 Друго: цените трябва да са франко земеделското стопанство и за прибрана реколта.
 г)
 Покупни цени
 Съдържание на уведомлението: представителни покупни цени на дребно на домати, ябълки, портокали, праскови и нектарини, изразени за 100 kg продукт.
 6. Месо и месни продукти
 Съдържание на уведомлението: цени на говежди, свински и овчи кланични трупове и разфасовки и на някои видове живи животни от рода на едрия рогат добитък, телета и прасенца в съответствие с Регламент (ЕС) No 1308/2013 и на кланичните трупове съгласно класификацията на


text:
говежди, свински и овчи кланични трупове, изразени за 100 kg продукт.
 Засегнати държави членки: за кланични трупове и живи животни — всички държави членки. Що се отнася до разфасовките — държавите членки, чието национално производство представлява 2 % или повече от производството на Съюза.
 Друго: когато по мнение на компетентния орган на засегнатата държава членка няма достатъчен брой кланични трупове или живи животни за съобщаване, засегнатата държава членка може да реши за въпросния период да преустанови регистрирането на цените за тези кланични трупове или живи животни и трябва да информира Комисията за причините за решението си. Що се отнася до разфасовките, засегнатите държави членки отчитат цени за говеждо месо — задна четвъртинка, говеждо месо — предна четвъртинка, говеждо мляно месо, свинско месо — каре, свинско месо — рибица, свинско месо — плешка, мляно свинско месо и свински бут.
 Покупни цени
 Съдържание на уведомлението: представителни покупни цени за свинско и говеждо мляно месо, изразени за 100 kg продукт, на търговци на дребно и други стопански субекти в областта на храните.
 7. Мляко и млечни продукти
 Съдържание на уведомлението: цени за суроватка на прах, обезмаслено мляко на прах, пълномаслено мляко на прах, масло, сметана, мляко за пиене и сирена със стандартно качество, изразени за 100 kg продукт.
 Засегнати държави членки: държавите членки, чието национално производство представлява 2 % или повече от производството на Съюза; или, за сирена със стандартно качество, когато видът сирене представлява 4 % или повече от общото национално производство на сирене.
 Друго: съобщават се цените за продукти, закупени от производителя, без никакви други разходи (транспорт, товаро-разтоварна дейност, обработка, складиране, палети, застраховки и др.), въз основа на сключени договори за доставки в рамките на три месеца.
 Покупни цени
 Съдържание на уведомлението: представителни покупни цени за масло и съответните сирена, изразени за 100 kg продукт, на търговци на дребно и други стопански субекти в областта на храните.
 8. Яйца
 Съдържание на уведомлението: цена на едро за яйца от клас А от кокошки — в зависимост от метода на отглеждане (средна стойност от категории L и M), изразена за 100 kg продукт.
 Засегнати държави членки: всички държави членки.
 Друго: съобщават се цените за продукти в опаковъчни цехове.
 9. Птиче месо
 Съдържание на уведомлението: средната цена на едро за цели пилета от клас A („пилета 65 %“) и разфасовки от пилешко месо (филе от гърди, бутчета), изразена за 100 kg продукт.
 Засегнати държави членки: всички държави членки.
 Друго: съобщават се цените за продукти от птицекланици или цените, регистрирани на представителните пазари.
 Покупни цени
 Съдържание на уведомлението: представителни покупни цени за цели пилета от клас A и филе от пилешки гърди, изразени за 100 kg продукт, на търговци на дребно и други стопански субекти в областта на храните.
 10. Други
 Съдържание на уведомлението: цена на мляко на прах, обогатено с растителни мазнини, изразена за 100 kg продукт.
 Други: съобщават се цените за продукти, закупени от производителя, без никакви други разходи (транспорт, товаро-разтоварна дейност, обработка, складиране, палети, застраховки и др.), въз основа на сключени договори за доставки в рамките на три месеца.
 (1) Делегиран регламент


text:
(ЕС) 2017/891 на Комисията от 13 март 2017 г. за допълване на Регламент (ЕС) No 1308/2013 на Европейския парламент и на Съвета по отношение на секторите на плодовете и зеленчуците и на преработените плодове и зеленчуци, за допълване на Регламент (ЕС) No 1306/2013 на Европейския парламент и на Съвета по отношение на санкциите, приложими в посочените сектори, и за изменение на Регламент за изпълнение (ЕС) No 543/2011 на Комисията (ОВ L 138, 25.5.2017 г., стр. 4).
 ПРИЛОЖЕНИЕ II
 Изисквания във връзка с неежеседмичните уведомления за цените, посочени в член 12, буква а)
 Освен ако е посочено друго, засегнатите държави членки са тези, които произвеждат или употребяват повече от 2 % от общото съответстващо производство или употреба на Съюза, с изключение на биологични продукти, за които прагът е 4 % от продукцията.
 1. Зърнени култури
 а) Цени на биологични зърнени култури
 Съдържание на уведомлението: представителни пазарни цени за биологични обикновена пшеница, твърда пшеница и ръж, изразени за тон продукт.
 Срок за уведомлението: до 25-о число на всеки месец по отношение на предходния месец.
 б) Цени за пшенично брашно
 Съдържание на уведомлението: представителни продажни цени на пшенично брашно, изразени за тон продукт, на мелничарската промишленост.
 Срок за уведомлението: до 25-о число на всеки месец по отношение на предходния месец.
 в) Покупни цени за пшенично брашно
 Съдържание на уведомлението: представителни покупни цени за пшенично брашно, изразени за тон продукт, на търговци на дребно и други стопански субекти в областта на храните.
 Срок за уведомлението: до 25-о число на всеки месец по отношение на предходния месец.
 2. Маслодайни семена и протеинови култури
 Съдържание на уведомлението: представителни пазарни цени за всяка от протеиновите култури, считани за показателни за пазара на Съюза, както и за биологични соеви зърна, шрот от биологична соя, шрот от генетично немодифицирана соя, изразени за тон продукт.
 Засегнати държави членки: за протеинови култури — държавите членки със засадена площ от съответната култура от най-малко 10 000 хектара годишно.
 Срок за уведомлението: до 25-о число на всеки месец по отношение на предходния месец.
 3. Захар
 Съдържание на уведомлението:
 а)
 среднопретеглени стойности на следните цени на захарта, изразени за тон захар, както и съответните общи количества и претеглени стандартни отклонения:
 i)
 за предходния месец — продажна цена;
 ii)
 за предходния месец — продажна цена в съответните фактури по краткосрочни договори. Комисията публикува тези цени най-рано 2 месеца след края на срока за уведомлението, установен по-долу.
 б)
 среднопретеглената цена на захарното цвекло през предходната пазарна година, изразена за тон захарно цвекло, както и съответните общи количества.
 Засегнати държави членки:
 а)
 за цените на захарта — всички държави членки, в които се произвеждат повече от 10 000 тона захар от захарно цвекло или от сурова захар;
 б)
 за цените на захарното цвекло — държавите членки със засадена площ със захарно цвекло, по-голяма от 1 000 ha през въпросната пазарна година.
 Срок за уведомлението:
 а)
 за цените на захарта — до 25-о число на всеки месец;
 б)
 за цените на захарното цвекло — до 30 юни всяка година.
 Друго: Цените се определят в съответствие с методиката, публикувана


text:
от Комисията, и се отнасят до:
 а)
 цените на бялата захар в насипно състояние „франко завод“ — за захар със стандартно качество, както е определено в буква Б, точка II от приложение III към Регламент (ЕС) No 1308/2013, събрани от предприятията за производство на захар и рафинериите;
 б)
 цената на захарното цвекло — за захарно цвекло със стандартно качество, съдържащо 16 % захар, заплатена от предприятията за производство на захар на производителите. Захарното цвекло се разпределя към същата пазарна година, като захарта, произведена от него.
 Покупни цени
 Съдържание на уведомлението: представителни покупни цени за захар и меласа, изразени за тон продукт, на търговци на дребно от хранителната и на друга промишленост (различна от производството на биогорива).
 Срок за уведомлението: до 25-о число на всеки месец.
 Друго: представителните цени се определят в съответствие с методиката, публикувана от Комисията.
 4. Ленени влакна
 Съдържание на уведомлението: средните цени „франко завод“ за предходния месец, регистрирани на основните представителни пазари, за дълги ленени влакна, изразени за тон продукт.
 Засегнати държави членки: всички държави членки, в които се произвеждат дълги ленени влакна от засадена площ над 1000 хектара влакнодаен лен.
 Срок за уведомлението: до 25-о число на всеки месец по отношение на предходния месец.
 5. Маслиново масло и трапезни маслини
 Съдържание на уведомлението:
 —
 представителни пазарни цени на биологично маслиново масло за категориите необработено маслиново масло и необработено маслиново масло „extra virgin“, посочени в част VIII от приложение VII към Регламент (ЕС) No 1308/2013, изразени за 100 kg продукт;
 —
 представителни цени на сурови маслини за трапезни маслини, изразени за 100 kg продукт.
 Засегнати държави членки:
 —
 за биологично маслиново масло — държавите членки, произвеждащи повече от 5 000 t биологично маслиново масло (категориите необработено маслиново масло и необработено маслиново масло „extra virgin“) годишно в периода от 1 октомври до 30 септември;
 —
 за трапезни маслини — държавите членки, произвеждащи повече от 5 000 t трапезни маслини годишно в периода от 1 септември до 31 август.
 Срок за уведомлението:
 —
 за биологично маслиново масло — до 25-о число на всеки месец по отношение на предходния месец;
 —
 за трапезни маслини — до 15 януари всяка година във връзка с реколтата от предходната календарна година (1 септември — 31 декември).
 Друго: по отношение на биологичното маслиново масло, цените трябва да се отнасят за маслиновото масло в наливно състояние, „франко мелница“ за необработено маслиново масло „virgin“ и „франко завод“ за другите категории. По отношение на суровите маслини за производство на трапезни маслини, цените трябва да се отнасят за маслините, които са доставени от производители на приемателни пунктове на преработвателната промишленост.
 6. Вино
 Съдържание на уведомлението: по отношение на вината, посочени в част II, точка 1 от приложение VII към Регламент (ЕС) No 1308/2013:
 а)
 обобщение на цените за предходния месец, изразени за хектолитър вино, с посочване на съответния обем; или
 б)
 публично достъпни източници на информация, считани за достоверни за целите на регистриране на цените.
 Засегнати държави членки: държавите членки, чието производство на вино през последните пет години средно надхвърля 5 % от общия обем на производството на


text:
вино в Съюза.
 Срок за уведомлението: до 15-о число на всеки месец по отношение на предходния месец.
 Друго: цените са за непакетирана стока „франко производител“. За информацията, посочена в букви а) и б), засегнатите държави членки трябва да направят подбор на осем от най-представителните пазари, които да бъдат подложени на мониторинг, включващ поне два пазара на вина със защитено наименование за произход или защитено географско указание.
 7. Мляко и млечни продукти
 а)
 Мляко
 Съдържание на уведомлението: цената на суровото мляко и биологичното сурово мляко и прогнозната цена за доставките на сурово мляко през текущия месец, изразена за 100 kg продукт с действителното съдържание на мазнини и белтъчини.
 Засегнати държави членки: всички държави членки.
 Срок за уведомлението: до 25-о число на всеки месец по отношение на предходния месец.
 Друго: цената е тази, която се плаща от първите изкупвачи, установени на територията на държавата членка.
 б)
 Млечни продукти
 Съдържание на уведомлението: цените за сирена, различни от сирената със стандартно качество, посочени в точка 7 от приложение I, изразени за 100 kg продукт.
 Засегнати държави членки: всички държави членки за видовете сирена, които са показателни за националния пазар.
 Срок за уведомлението: до 15-о число на всеки месец по отношение на предходния месец.
 Друго: цените са за сирена, закупени от производителя, без никакви други разходи (транспорт, товаро-разтоварна дейност, обработка, складиране, палети, застраховки и др.), въз основа на сключени договори за доставки в рамките на три месеца.
 8. Плодове и зеленчуци — банани
 а)
 Цени за биологични пресни плодове и зеленчуци
 Съдържание на уведомлението: представителни продажни цени на биологични домати, ябълки, портокали, праскови и нектарини, изразени за 100 kg нетно тегло на продукта.
 Срок за уведомлението: до 25-о число на всеки месец по отношение на предходния календарен месец.
 б)
 Цени за зелени банани
 Съдържание на уведомлението:
 а)
 средните продажни цени на местните пазари за зелени банани, продавани в района на производство, изразени за 100 kg продукт, и свързаните с тях количества;
 б)
 средните продажни цени за зелени банани, продавани извън района на производство, изразени за 100 kg продукт, и свързаните с тях количества.
 Срок за уведомлението:
 —
 до 15 юни всяка година по отношение на предходния период от 1 януари до 30 април,
 —
 до 15 октомври всяка година по отношение на предходния период от 1 май до 31 август,
 —
 до 15 февруари всяка година по отношение на предходния период от 1 септември до 31 декември.
 Засегнати държави членки: държавите членки с район на производство, а именно:
 а)
 Канарските острови;
 б)
 Гваделупа;
 в)
 Мартиника;
 г)
 Мадейра и Азорските острови;
 д)
 Крит и Лакония;
 е)
 Кипър.
 Друго: цените за зелени банани, търгувани в Съюза извън техния район на производство, са при първото пристанище на разтоварване (неразтоварена стока).
 в)
 Цени франко земеделско стопанство
 Съдържание на уведомлението: представителни покупни цени на домати, ябълки и портокали, предназначени за преработка. Всички цени се изразяват за 100 kg продукт.
 Срок за уведомлението:
 а)
 за домати — до 31 януари на следващата година;
 б)
 за ябълки и портокали — до 25-о число на всеки месец по отношение на предходния календарен месец.


text:
Друго: цените трябва да са франко земеделското стопанство и за прибрана реколта.
 9. Месо и месни продукти
 Съдържание на уведомлението: представителни продажни цени на биологични говежди кланични трупове съгласно класификацията на говежди кланични трупове, както в случая на уведомлението, предвидено в приложение I, точка 6, буква а), изразени за 100 kg продукт.
 Срок за уведомлението: до 25-о число на всеки месец по отношение на предходния месец.
 10. Домашни птици
 Съдържание на уведомлението: представителни продажни цени за биологични цели пилета от клас A („пилета 65 %“), изразени за 100 kg продукт.
 Срок за уведомлението: до 25-о число на всеки месец по отношение на предходния календарен месец.
 ПРИЛОЖЕНИЕ III
 Изисквания във връзка с уведомленията относно информацията за производството и пазара, посочена в член 12, буква б)
 1. Ориз
 Съдържание на уведомлението: по отношение на видовете ориз, посочени в част I, точки 2 и 3 от приложение II към Регламент (ЕС) No 1308/2013:
 а)
 засадена площ, селскостопански добив, производство на неолющен ориз в годината на реколтата и основен добив;
 б)
 вътрешна употреба на ориз (в това число в преработвателната промишленост), изразена в еквивалент на бланширан ориз;
 в)
 запаси от ориз (изразени в еквивалент на бланширан ориз), притежавани от производители и от оризови мелници към 31 август всяка година, с разпределение по ориз, произвеждан в Съюза, и внесен ориз.
 Срок за уведомлението: до 15 януари всяка година по отношение на предходната година.
 Засегнати държави членки:
 а)
 за производството на неолющен ориз — всички държави членки, производителки на ориз;
 б)
 за вътрешната употреба — всички държави членки;
 в)
 за запасите от ориз — всички държави членки, производителки на ориз, и държави членки с оризови мелници.
 2. Захар
 А.
 Площи за отглеждане на захарно цвекло
 Съдържание на уведомлението: площите със захарно цвекло през текущата пазарна година и прогноза за следващата пазарна година.
 Срок за уведомлението: до 31 май всяка година.
 Засегнати държави членки: всички държави членки със засадена площ със захарно цвекло, по-голяма от 1000 ha през въпросната година.
 Друго: посочените стойности се изразяват в хектари и се разпределят по площи, предназначени за производството на захар, и такива, предназначени за производството на биоетанол.
 Б.
 Производство и употреба на захар и биоетанол
 Съдържание на уведомлението:
 а)
 производство: производството на захар и меласа и производството на биоетанол от всяко предприятие през предходната пазарна година, а за текущата пазарна година — прогноза за общото производство на захар във всяка държава членка, както и за производството на захар от всяко предприятие;
 б)
 употреба: захарта, продадена от предприятията и рафинериите през предходната пазарна година, с разпределение по местоназначение.
 Срок за уведомлението: до 30 ноември всяка година по отношение на производството и употребата през предходната пазарна година, както и прогноза за общото производство на захар през текущата пазарна година; и до 31 март всяка година (30 юни за френските департаменти Гваделупа и Мартиника) по отношение на производството на всяко предприятие през текущата пазарна година.
 Засегнати държави членки: държавите членки, които произвеждат повече от 10 000 тона захар.
 Друго:
 а)
 „производство на захар“ означава общото количество, изразено в тонове еквивалент на бяла захар,


text:
както следва, от:
 i)
 бяла захар, без да се отчитат разликите в качеството;
 ii)
 сурова захар — въз основа на рандемана, определен по реда на буква Б, точка III от приложение III към Регламент (ЕС) No 1308/2013;
 iii)
 инвертна захар, в съответствие с нейното тегло;
 iv)
 захарозни сиропи или сиропи от инвертна захар, които са поне 70 % чисти и са произведени от захарно цвекло, въз основа на съдържанието на захар, което може да бъде добито от сиропа, или въз основа на действителния добив на захар;
 v)
 захарозни сиропи или сиропи от инвертна захар, които са поне 75 % чисти и са произведени от захарна тръстика, въз основа на съдържанието на захар;
 б)
 производството на захар не включва бялата захар, получена от някой от продуктите, посочени в буква а), или произведена в рамките на режима на активно усъвършенстване;
 в)
 захарта, произведена от цвекло, засято през дадена пазарна година, се отнася към производството за следващата пазарна година. Захарта, произведена от цвекло, засято през есента на дадена пазарна година, обаче се отнася към производството за същата пазарна година в държавите членки, които са възприели този подход и са уведомили Комисията за решението си до 1 октомври 2017 г.;
 г)
 стойностите за захарта се разпределят по месеци и — по отношение на текущата пазарна година — трябва да съответстват на предварителните данни до месец февруари, както и на прогнозните данни за останалите месеци от пазарната година;
 д)
 производството на биоетанол включва само биоетанола, получен от някой от продуктите, посочени в буква а), и се изразява в хектолитри;
 е)
 „употреба на захар“ означава общите количества, изразени в тонове еквивалент на бяла захар, продадени от предприятията за производство на захар и рафинериите на търговците на дребно и потребителите на захар през пазарната година. Тези количества се разделят между продаваните за продажби на дребно, за хранително-вкусовата промишленост и за други промишлени отрасли с изключение на отрасъла за биоетанол.
 В.
 Производство на изоглюкоза
 Съдържание на уведомлението:
 а)
 количествата собствено производство на изоглюкоза, доставени от всеки производител през предходната пазарна година;
 б)
 количествата собствено производство на изоглюкоза, доставени от всеки производител през предходния месец.
 Срок за уведомлението: до 30 ноември всяка година по отношение на предходната пазарна година и до 25-то число на всеки месец по отношение на предходния месец.
 Засегнати държави членки: всички държави членки, в които се произвежда изоглюкоза.
 Друго:„Производство на изоглюкоза“ означава общото количество продукт, получен от глюкоза или от нейните полимери, съдържащ тегловно в сухо състояние най-малко 41 % фруктоза, изразена в тонове сухо вещество, независимо от действителното съдържание на фруктоза над прага от 41 %. Годишните данни за производството се разпределят по месеци.
 Г.
 Запаси от захар и изоглюкоза
 Съдържание на уведомлението:
 а)
 количествата произведена захар, които са складирани в края на всеки месец от предприятията за производство на захар и рафинериите;
 б)
 количествата произведена изоглюкоза, съхранявани от производителите на изоглюкоза в края на предходната пазарна година.
 Срок за уведомлението: до края на всеки месец по отношение на предходния месец за захарта и до 30 ноември за изоглюкозата.
 Засегнати държави членки:
 а)
 за


text:
захарта — всички държави членки, в които са разположени предприятия за производство на захар или рафинерии и в които производството на захар надвишава 10 000 тона;
 б)
 за изоглюкозата — всички държави членки, в които се произвежда изоглюкоза.
 Друго: данните се отнасят за продукти, съхранявани в склад, в свободно обращение на територията на Съюза, и за производството на захар и изоглюкоза, както е определено в букви Б и В.
 По отношение на захарта:
 —
 данните се отнасят за количествата, които са собственост на предприятие или рафинерия, или за които се притежава складов запис,
 —
 по отношение на количествата, съхранявани в края на месеците юли, август и септември, се уточнява количеството, което е резултат от производството на захар за следващата пазарна година,
 —
 когато съхранението се осъществява на територията на държава членка, различна от държавата членка, извършваща уведомяването на Комисията, уведомяващата държава членка информира засегнатата държава членка за количествата, съхранявани на нейна територия, и тяхното местоположение, до края на месеца, следващ месеца на уведомяване на Комисията.
 Що се отнася до изоглюкозата, количествата се отнасят до количества, собственост на производителя.
 Д.
 Вътрешнобраншови споразумения
 Съдържание на уведомлението: съдържанието на вътрешнобраншовите споразумения между производители и предприятия, както и колективни клаузи за споделяне на стойността. Данните, които следва да бъдат съобщени, се определят в съответствие с публикуваната от Комисията методика.
 Срок за уведомлението: до края на всяка пазарна година по отношение на тази пазарна година.
 Засегнати държави членки: всички държави членки, в които са разположени предприятия за производство на захар и в които производството на захар надвишава 10 000 тона.
 3. Влакнодайни култури
 Съдържание на уведомлението:
 а)
 площите с влакнодаен лен през предходната пазарна година и прогнози за текущата пазарна година, изразени в хектари;
 б)
 производство на дълги ленени влакна през предходната пазарна година и прогноза за текущата пазарна година, изразени в тонове;
 в)
 площи, засадени с памук през предходната стопанска година, и прогноза за текущата стопанска година, изразени в хектари;
 г)
 производство на неомаганен памук през предходната стопанска година и прогноза за текущата стопанска година, изразени в тонове;
 д)
 средната цена на неомаганен памук, изплатена на производителите на памук по отношение на предходната стопанска година, изразена за тон продукт.
 Срок за уведомлението:
 а)
 за площи с влакнодаен лен — до 31 юли всяка година;
 б)
 за производство на дълги ленени влакна — до 31 октомври всяка година;
 в)
 за памук — до 15 октомври всяка година.
 Засегнати държави членки:
 а)
 а лен — всички държави членки, в които се произвеждат дълги ленени влакна от засадена площ над 1000 хектара влакнодаен лен;
 б)
 за памук — всички държави членки, в които най-малко 1000 ha се засяват с памук.
 4. Хмел
 Съдържание на уведомлението: следната информация за производството, дадена общо, а за информацията, посочена в букви б), в) и г) — с разпределение по горчиви и ароматни сортове хмел:
 а)
 брой земеделски производители, отглеждащи хмел;
 б)
 площи, засадени с хмел, изразени в хектари;
 в)
 количество (в тонове) и средна стойност на цената „франко земеделското стопанство“, изразени за килограм хмел, продаден по форуърден договор и без такъв


text:
договор;
 г)
 производство на алфа киселина (в тонове) и средно процентно съдържание на алфа киселина.
 Срок за уведомлението: до 30 април на годината, следваща годината на реколтата на хмела.
 Засегнати държави членки: държавите членки със засадена площ над 200 хектара хмел през предходната година.
 5. Маслиново масло
 Съдържание на уведомлението:
 а)
 данни за крайното производство (включително данни за биологичното производство), общия обем на вътрешното потребление (в това число в преработвателната промишленост) и крайните запаси за предходния годишен период от 1 октомври до 30 септември;
 б)
 прогноза за месечното производство, прогноза за месечното равнище на запасите, държани от производителите и промишлеността, както и прогнози за общото производство, общото вътрешно потребление (в това число в преработвателната промишленост) и крайните запаси за текущия годишен период от 1 октомври до 30 септември.
 Срок за уведомлението:
 а)
 до 31 октомври всяка година за данните за предходния годишен период;
 б)
 до 31 октомври всяка година и до 15-то число на всеки месец от ноември до юни за данните за текущия годишен период.
 Засегнати държави членки: за уведомлението за месечното равнище на запасите — държавите членки, произвеждащи повече от 20 000 t маслиново масло годишно в периода от 1 октомври до 30 септември. За други данни — всички държави членки, произвеждащи маслиново масло.
 6. Тютюн
 Съдържание на уведомлението: за всички групи сортове суров тютюн:
 а)
 брой земеделски производители;
 б)
 площ (в ha);
 в)
 доставено количество (в тонове);
 г)
 средната цена, платена на земеделските производители, без данъци и други такси, изразена за килограм продукт.
 Срок за уведомлението: до 31 юли на годината, следваща годината на реколтата.
 Засегнати държави членки: държавите членки със засадена площ с тютюн над 3000 хектара за предходната реколта.
 Друго: групите сортове суров тютюн са, както следва:
 Група I::
 топлинно сушен: тютюн, изсушен в пещи с контролирана въздушна циркулация, температура и влажност, в частност Virginia;
 Група II::
 светъл въздушно сушен: тютюн, изсушен на въздух под покрив, без да е оставен да ферментира, в частност Burley и Maryland;
 Група III::
 тъмен въздушно сушен: тютюн, изсушен на въздух под покрив, като преди предлагането на пазара е оставен естествено да ферментира, в частност Badischer Geudertheimer, Fermented Burley, Havana, Mocny Skroniowski, Nostrano del Brenta и Pulawski;
 Група IV::
 сушен на огън: тютюн, изсушен на огън, в частност Kentucky и Salento;
 Група V::
 сушен на слънце: тютюн, изсушен на слънце, още наричан „източни сортове“, в частност Basmas, Katerini и Kaba-Koulak.
 7. Продукти от лозаро-винарския сектор
 Съдържание на уведомлението:
 а)
 прогнози за производството на лозаро-винарски продукти (включително винифицирана и невинифицирана гроздова мъст) на територията на държавата членка през текущата лозарска година;
 б)
 окончателен резултат от декларациите за производството, посочени в член 31 от Регламент (ЕС) 2018/273 (1), както и прогноза за производство, което не е обхванато от тези декларации;
 в)
 обобщение на декларациите за запасите, посочени в член 32 от Регламент (ЕС) 2018/273, които са притежавани към 31 юли от предходната лозарска година;
 г)
 краен баланс за предходната лозарска година, включително цялата информация относно наличностите (начални запаси, производство, внос), употреба (индивидуално и промишлено потребление, преобразуване, износ и загуби) и крайни запаси.


text:
Срок за уведомлението:
 а)
 прогнози за производството — до 30 септември всяка година;
 б)
 окончателен резултат от декларациите за производството — до 15 март всяка година;
 в)
 обобщение на декларациите за запасите — до 31 октомври всяка година;
 г)
 краен баланс — до 15 януари всяка година.
 Засегнати държави членки: държавите членки, които поддържат актуализиран лозарски регистър в съответствие с член 145, параграф 1 от Регламент (ЕС) No 1308/2013.
 8. Мляко
 Съдържание на уведомлението:
 —
 общото количество сурово краве мляко, изразено в килограми, с действителното съдържание на мазнини;
 —
 общото количество биологично сурово краве мляко, изразено в килограми, с действителното съдържание на мазнини;
 —
 съдържанието на мазнини и протеин в суровото краве мляко като процент от теглото на продукта.
 Срок за уведомлението: до 25-о число на всеки месец по отношение на предходния месец.
 Засегнати държави членки: всички държави членки.
 Друго: за мляко — количествата се отнасят до млякото, доставено през предходния месец на първите изкупвачи, установени на територията на държавата членка. Държавите членки гарантират, че всички установени на тяхна територия първи изкупвачи декларират навременно и точно пред компетентния национален орган количеството сурово краве мляко, което им е било доставено всеки месец, така че да бъде спазено това изискване.
 9. Яйца
 Съдържание на уведомлението:
 —
 брой на производствените обекти за яйца, с разпределение по методи на отглеждане, както са посочени в приложение II към Регламент (ЕО) No 589/2008 (2), и производствените обекти за биологични яйца, съобразно Регламент (ЕО) No 834/2007 на Съвета (3), включително максималния капацитет на предприятието по отношение на броя на кокошките носачки, налични по едно и също време;
 —
 обем на производството на яйца с черупки в зависимост от метода на отглеждане, изразен в тонове нетно тегло, включително биологичните яйца.
 Срок за уведомлението:
 —
 годишни данни за броя на производствените обекти — до 1 април всяка година;
 —
 месечни данни за производствените обеми — до 25-о число на месеца за предходния месец.
 Засегнати държави членки: всички държави членки.
 10. Етилов алкохол
 Съдържание на уведомлението: за алкохол от земеделски произход, изразен в хектолитри чист алкохол:
 а)
 производство чрез ферментация и дестилация, разпределено по селскостопански суровини, от които е произведен алкохолът;
 б)
 количествата алкохол, които се прехвърлят от производителите или вносителите за преработка или опаковане, разпределени по категории на употреба (храни и напитки, горива, промишлени/други).
 Срок за уведомлението: до 1 март всяка година по отношение на предходната календарна година.
 Засегнати държави членки: всички държави членки.
 11. Месо и месни продукти
 Съдържание на уведомлението:
 а)
 говеждо месо: брой и тегло на класифицираните кланични трупове по категории и класове по конформация, както и по степен на залоеност;
 б)
 свинско месо брой и тегло на класифицираните кланични трупове по класове на съдържание на постно месо;
 в)
 говеждо месо: брой и тегло на класифицираните биологични кланични трупове по категории и класове по конформация, както и по степен на залоеност;
 Срок за уведомлението: всяка седмица по отношение на букви а) и б), заедно с уведомлението за цената, предвидено в приложение I, точка 6, буква а); всеки месец по отношение на буква в), заедно с уведомлението


text:
за цената, предвидено в приложение II, точка 9.
 Засегнати държави членки: всички държави членки.
 12. Други
 Съдържание на уведомлението: общото количество мляко на прах, обогатено с растителни мазнини, изразено в тонове.
 Срок за уведомлението: до 25-о число на всеки месец по отношение на предходния месец.
 Засегнати държави членки: всички държави членки.
 Друго: количествата се отнасят до обогатени с растителни мазнини млека на прах, произведени през предходния месец от млекопреработвателите, установени на територията на държавата членка.
 (1) Делегиран регламент (ЕС) 2018/273 на Комисията от 11 декември 2017 г. за допълнение на Регламент (ЕС) No 1308/2013 на Европейския парламент и на Съвета по отношение на схемата за разрешаване на лозови насаждения, лозарския регистър, придружаващите документи и сертифицирането, входящия и изходящ регистър, задължителните декларации, уведомленията и публикуването на подадената в тях информация, както и за допълнение на Регламент (ЕС) No 1306/2013 на Европейския парламент и на Съвета по отношение на съответните проверки и санкции, за изменение на регламенти (ЕО) No 555/2008, (ЕО) No 606/2009 и (ЕО) No 607/2009 на Комисията и за отмяна на Регламент (ЕО) No 436/2009 на Комисията и на Делегиран регламент (ЕС) 2015/560 на Комисията (ОВ L 58, 28.2.2018 г., стр. 24).
 (2) Регламент (ЕО) No 589/2008 на Комисията от 23 юни 2008 г. за определяне на подробни правила за прилагане на Регламент (ЕО) No 1234/2007 на Съвета относно стандартите за търговия с яйца (ОВ L 163, 24.6.2008 г., стр. 20).
 (3) Регламент (ЕО) No 834/2007 на Съвета от 28 юни 2007 г. относно биологичното производство и етикетирането на биологични продукти и за отмяна на Регламент (ЕИО) No 2092/91 (ОВ L 189, 20.7.2007 г., стр. 4).


text:
 28.2.2017
 BG
 Официален вестник на Европейския съюз
 L 50/11
 РЕГЛАМЕНТ ЗА ИЗПЪЛНЕНИЕ (ЕС) 2017/332 НА КОМИСИЯТА
 от 14 февруари 2017 година
 за одобрение на изменение, което не е несъществено, в спецификацията на наименование, вписано в регистъра на защитените наименования за произход и защитените географски указания [Pistacchio Verde di Bronte (ЗНП)]
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
 като има предвид, че:
 (1)
 В съответствие с член 53, параграф 1, първа алинея от Регламент (ЕС) No 1151/2012 Комисията разгледа заявлението на Италия за одобрение на изменение в спецификацията на защитеното наименование за произход „Pistacchio Verde di Bronte“, регистрирано по силата на Регламент (ЕС) No 21/2010 на Комисията (2).
 (2)
 Тъй като въпросното изменение не е несъществено по смисъла на член 53, параграф 2 от Регламент (ЕС) No 1151/2012, в съответствие с член 50, параграф 2, буква а) от същия регламент Комисията публикува заявлението за изменение в Официален вестник на Европейския съюз
 (3).
 (3)
 Тъй като Комисията не получи никакви възражения по член 51 от Регламент (ЕС) No 1151/2012, изменението в спецификацията следва да бъде одобрено,
 ПРИЕ НАСТОЯЩИЯ РЕГЛАМЕНТ:
 Член 1
 Одобрява се публикуваното в Официален вестник на Европейския съюз изменение в спецификацията на наименованието „Pistacchio Verde di Bronte“ (ЗНП).
 Член 2
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 14 февруари 2017 година.
 За Комисията,
 от името на председателя,
 Phil HOGAN
 Член на Комисията
 (1) ОВ L 343, 14.12.2012 г., стр. 1.
 (2) Регламент (ЕС) No 21/2010 на Комисията от 12 януари 2010 г. за вписване на название в Регистъра на защитените наименования за произход и защитените географски указания — Pistacchio Verde di Bronte (ЗНП) (ОВ L 8, 13.1.2010 г., стр. 3).
 (3) ОВ C 403, 1.11.2016 г., стр. 14.


text:
 20.2.2010
 BG
 Официален вестник на Европейския съюз
 L 45/1
 РЕГЛАМЕНТ ЗА ИЗПЪЛНЕНИЕ (ЕС) No 143/2010 НА СЪВЕТА
 от 15 февруари 2010 година
 за временно оттегляне на предвидения в Регламент (ЕО) No 732/2008 специален насърчителен режим за устойчиво развитие и добро управление по отношение на Демократична социалистическа република Шри Ланка
 СЪВЕТЪТ НА ЕВРОПЕЙСКИЯ СЪЮЗ,
 като взе предвид Договора за функционирането на Европейския съюз,
 като взе предвид Регламент (ЕО) No 732/2008 на Съвета от 22 юли 2008 г. за прилагане на схема от общи тарифни преференции за периода от 1 януари 2009 г. до 31 декември 2011 г. (1), и по-специално член 19, параграф 4 от него,
 като взе предвид предложението на Европейската комисия,
 като има предвид, че:
 (1)
 Съгласно Регламент (ЕО) No 732/2008, и по-специално член 9 и член 10, параграф 6 от него, Демократична социалистическа република Шри Ланка (наричана по-долу „Шри Ланка“) е държава бенефициер на специалния насърчителен режим за устойчиво развитие и добро управление, предоставен в рамките на схемата на Европейския съюз за общи тарифни преференции.
 (2)
 В Решение 2008/938/ЕО на Комисията (2), в което Шри Ланка е включена в списъка на държавите бенефициери на специалния насърчителен режим за устойчиво развитие и добро управление за периода от 1 януари 2009 г. до 31 декември 2011 г., се посочва, че изпълнението от страна на Шри Ланка на критериите за предоставяне на режима, свързани с трите конвенции за правата на човека, е предмет на разследване, започнато в съответствие с Регламент (ЕО) No 980/2005 на Съвета от 27 юни 2005 г. за прилагане на схема на общи тарифни преференции (3).
 (3)
 Съгласно доклади, становища и информация на Обединените нации, както и други обществено достъпни доклади и информация от други подходящи източници, включително неправителствени организации, с които Европейската комисия разполага (наричана по-долу „Комисията“), националното законодателство на Шри Ланка, включващо Международния пакт за граждански и политически права, Конвенцията против изтезанията и други форми на жестоко, нечовешко или унизително отнасяне или наказание и Конвенцията за правата на детето, не се прилага ефективно. Споменатите три конвенции са посочени като основни конвенции в областта на правата на човека съответно в точки 1, 5 и 6 от приложение III, част А към Регламент (ЕО) No 732/2008.
 (4)
 В член 15, параграф 2 от Регламент (ЕО) No 732/2008 се предвижда временното оттегляне на предоставения в съответствие с посочения регламент специален насърчителен режим за устойчиво развитие и добро управление, по-специално ако националното законодателство, включващо посочените в приложение III към същия регламент конвенции, които са били ратифицирани в изпълнение на изискванията на член 8, параграфи 1 и 2 от същия регламент, не се прилага ефективно.
 (5)
 С Решение 2008/803/ЕО на Комисията (4) беше започнато разследване, за да се установи „дали националното законодателство на Демократична социалистическа република Шри Ланка във връзка с международните конвенции за човешките права, по-специално Международния пакт за граждански и политически права, Конвенцията против изтезанията и други форми на жестоко, нечовешко или унизително отношение или наказание и Конвенцията за правата на детето, се прилага ефективно“.
 (6)
 През цялото време на разследването Комисията предоставяше на Шри Ланка всякакви възможности


text:
да окаже сътрудничество при разследването, включително да изрази становище по отношение на общите констатации на експертите, на които Комисията възложи предоставянето на независима правна оценка по въпросите на разследването. Независимо от факта, че Шри Ланка реши да не сътрудничи, нито да участва по друг начин при разследването, Комисията поддържаше редовни контакти с нея извън рамките на разследването, за да ѝ даде възможност да предостави на вниманието на Комисията всякаква отнасяща се към разследването информация. Получената в този контекст информация от Шри Ланка беше отчетена в пълна степен от Комисията и допринесе за оформянето на оценката.
 (7)
 На 19 октомври 2009 г. Комисията одобри доклад, съдържащ констатациите ѝ (наричан по-долу „докладът“). Заключението на доклада е, че националното законодателство на Шри Ланка, включващо международни конвенции в областта на правата на човека, и по-специално Международния пакт за граждански и политически права, Конвенцията против изтезанията и други форми на жестоко, нечовешко или унизително отнасяне или наказание и Конвенцията за правата на детето, не се прилага ефективно.
 (8)
 Докладът, съдържащ констатациите от разследването, беше предоставен на Шри Ланка и ѝ беше напомнено, че въз основа на тези констатации Комисията възнамерява да реши дали да препоръча временното оттегляне на специалния насърчителен режим за устойчиво развитие и добро управление. На Шри Ланка беше даден също срок, в рамките на който имаше възможност да направи изявления по този въпрос или конкретно във връзка с доклада.
 (9)
 Шри Ланка предостави на Комисията някои виждания по отношение на съдържанието на доклада и провеждането на разследването. Тези виждания засягаха също факти и констатации, за които на Шри Ланка беше дадена възможност да изрази становище по време на разследването, без обаче тя да го направи. Въпреки това Комисията разгледа внимателно вижданията на Шри Ланка, и по-специално онези от тях, които се отнасяха към решението за временно оттегляне. Оценката на Комисията, за която Шри Ланка беше информирана, доведе до заключението, че никой от аргументите на Шри Ланка не би могъл да промени съществено констатациите на разследването.
 (10)
 На 17 ноември 2009 г. Комисията представи доклада за констатациите от разследването на Комитета по общите преференции в съответствие с член 19, параграф 1 от Регламент (ЕО) No 732/2008.
 (11)
 Предвид горепосоченото специалният насърчителен режим за устойчиво развитие и добро управление следва да бъде оттеглен временно по отношение на всички продукти с произход от Шри Ланка, докато бъде решено, че основанията за временното оттегляне вече не са налице.
 (12)
 Настоящият регламент следва да влезе в сила шест месеца след неговото приемане, освен ако Съветът не вземе решение преди това въз основа на предложение на Комисията, че основанията за него вече не са налице,
 ПРИЕ НАСТОЯЩИЯ РЕГЛАМЕНТ:
 Член 1
 Предвиденият в Регламент (ЕО) No 732/2008 специален насърчителен режим за устойчиво развитие и добро управление се оттегля временно по отношение на продуктите с произход от Шри Ланка.
 Член 2
 По отношение на срока на прилагане на Регламент (ЕО) No 732/2008 Съветът с квалифицирано мнозинство по предложение на Комисията възстановява специалния насърчителен режим по отношение на продуктите с произход от Шри Ланка, ако основанията за временното оттегляне вече не


text:
са налице.
 Член 3
 Настоящият регламент влиза в сила шест месеца след приемането му, освен ако преди това Съветът не вземе друго решение по предложение на Комисията, съгласно член 19, параграф 5 от Регламент (ЕО) No 732/2008.
 Член 4
 Настоящият регламент се публикува в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави-членки.
 Съставено в Брюксел на 15 февруари 2010 година.
 За Съвета
 Председател
 Á. GABILONDO
 (1) ОВ L 211, 6.8.2008 г., стр. 1.
 (2) Решение на Комисията 2008/938/ЕО от 9 декември 2008 г. относно списъка на държавите бенефициери, които отговарят на изискванията за предоставяне на специалния насърчителен режим за устойчиво развитие и добро управление, предвиден в Регламент (ЕО) No 732/2008 на Съвета за прилагане на схема от общи тарифни преференции за периода от 1 януари 2009 г. до 31 декември 2011 г. (ОВ L 334, 12.12.2008 г., стр. 90).
 (3) ОВ L 169, 30.6.2005 г., стр. 1.
 (4) Решение 2008/803/ЕО на Комисията от 14 октомври 2008 г. за започване на разследване съгласно член 18, параграф 2 от Регламент (ЕО) No 980/2005 на Съвета по отношение на ефективното прилагане на определени конвенции за човешките права в Шри Ланка (ОВ L 277, 18.10.2008 г., стр. 34).


text:
 20.5.2011
 BG
 Официален вестник на Европейския съюз
 L 133/13
 РЕГЛАМЕНТ ЗА ИЗПЪЛНЕНИЕ (ЕС) No 489/2011 НА КОМИСИЯТА
 от 19 май 2011 година
 относно предоставянето на права за внос, за които са подадени заявления през първите седем дни на месец май 2011 г. в рамките на тарифните квоти, открити съгласно Регламент (ЕО) No 616/2007 за птичето месо
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1234/2007 на Съвета от 22 октомври 2007 година за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1),
 като взе предвид Регламент (ЕО) No 1301/2006 на Комисията от 31 август 2006 г. за определяне на общи правила за управление на тарифните квоти за внос на земеделски продукти, които се управляват чрез система на лицензии за внос (2), и по-специално член 7, параграф 2 от него,
 като има предвид, че:
 (1)
 С Регламент (ЕО) No 616/2007 на Комисията (3) се откриват тарифни квоти за внос на продукти от сектора на птичето месо с произход от Бразилия, Тайланд и други трети страни.
 (2)
 Заявленията за права за внос, подадени през първите седем дни на месец май 2011 г. за подпериода от 1 юли до 30 септември 2011 г. по отношение на група 5, надвишават наличните количества за някои квоти. Поради това следва да се определи до каква степен могат да се отпускат права за внос, като се определи коефициент на разпределение, който да се прилага към заявените количества,
 ПРИЕ НАСТОЯЩИЯ РЕГЛАМЕНТ:
 Член 1
 Спрямо заявленията за права за внос, подадени въз основа на Регламент (ЕО) No 616/2007 за подпериода от 1 юли до 30 септември 2011 г. по отношение на група 5, се прилагат коефициентите на разпределение, посочени в приложението към настоящия регламент.
 Член 2
 Настоящият регламент влиза в сила на 20 май 2011 година.
 Настоящият регламент е задължителен в своята цялост и се прилага пряко във всички държави-членки.
 Съставено в Брюксел на 19 май 2011 година.
 За Комисията, от името на председателя,
 José Manuel SILVA RODRÍGUEZ
 Генерален директор на Генерална дирекция „Земеделие и развитие на селските райони“
 (1) ОВ L 299, 16.11.2007 г., стр. 1.
 (2) ОВ L 238, 1.9.2006 г., стр. 13.
 (3) ОВ L 142, 5.6.2007 г., стр. 3.
 ПРИЛОЖЕНИЕ
 No на групата
 Пореден No
 Коефициент на разпределение за подадените заявления за права за внос за подпериода от 1.7.2011-30.9.2011
 (в %)
 5
 09.4215
 1,485885


text:
 30.1.2015
 BG
 Официален вестник на Европейския съюз
 L 24/14
 РЕГЛАМЕНТ ЗА ИЗПЪЛНЕНИЕ (ЕС) 2015/142 НА КОМИСИЯТА
 от 29 януари 2015 година
 за установяване на стандартни стойности при внос с цел определяне на входната цена на някои плодове и зеленчуци
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1308/2013 на Европейския парламент и на Съвета от 17 декември 2013 г. за установяване на обща организация на селскостопанските пазари и за отмяна на регламенти (ЕИО) No 922/72, (ЕИО) No 234/79, (ЕО) No 1037/2001 и (ЕО) No 1234/2007 (1),
 като взе предвид Регламент за изпълнение (ЕС) No 543/2011 на Комисията от 7 юни 2011 г. за определяне на подробни правила за прилагането на Регламент (ЕО) No 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
 като има предвид, че:
 (1)
 В изпълнение на резултатите от Уругвайския кръг на многостранните търговски преговори в Регламент за изпълнение (ЕС) No 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.
 (2)
 Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) No 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,
 ПРИЕ НАСТОЯЩИЯ РЕГЛАМЕНТ:
 Член 1
 Стандартните стойности при внос, посочени в член 136 от Регламент за изпълнение (ЕС) No 543/2011, са определени в приложението към настоящия регламент.
 Член 2
 Настоящият регламент влиза в сила в деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 29 януари 2015 година.
 За Комисията,
 от името на председателя,
 Jerzy PLEWA
 Генерален директор на генерална дирекция „Земеделие и развитие на селските райони“
 (1) ОВ L 347, 20.12.2013 г., стр. 671.
 (2) ОВ L 157, 15.6.2011 г., стр. 1.
 ПРИЛОЖЕНИЕ
 Стандартни стойности при внос за определяне на входната цена на някои плодове и зеленчуци
 (EUR/100 kg)
 Код по КН
 Код на третa държавa (1)
 Стандартна стойност при внос
 0702 00 00
 EG
 362,8
 MA
 89,9
 TR
 133,5
 ZZ
 195,4
 0707 00 05
 JO
 229,9
 TR
 203,2
 ZZ
 216,6
 0709 91 00
 EG
 107,0
 ZZ
 107,0
 0709 93 10
 EG
 165,4
 MA
 225,0
 TR
 222,2
 ZZ
 204,2
 0805 10 20
 EG
 47,9
 IL
 78,7
 MA
 68,5
 TN
 62,6
 TR
 76,4
 ZZ
 66,8
 0805 20 10
 IL
 148,1
 MA
 91,9
 ZZ
 120,0
 0805 20 30 , 0805 20 50 , 0805 20 70 , 0805 20 90
 CN
 54,3
 EG
 74,4
 IL
 125,6
 MA
 130,8
 TR
 80,6
 ZZ
 93,1
 0805 50 10
 TR
 42,1
 ZZ
 42,1
 0808 10 80
 BR
 58,5
 CL
 89,9
 MK
 26,7
 US
 181,6
 ZZ
 89,2
 0808 30 90
 CL
 316,1


text:
US
 243,1
 ZA
 93,7
 ZZ
 217,6
 (1) Номенклатура на държавите, определена с Регламент (ЕО) No 1106/2012 на Комисията от 27 ноември 2012 година за прилагане на Регламент (ЕО) No 471/2009 на Европейския парламент и на Съвета относно статистиката на Общността за външната търговия с трети страни по отношение на актуализиране на номенклатурата на държавите и териториите текст от значение за ЕИП (ОВ L 328, 28.11.2012 г., стр. 7). Код „ZZ“ означава „с друг произход“.


text:
 8.11.2013
 BG
 Официален вестник на Европейския съюз
 L 298/19
 РЕГЛАМЕНТ ЗА ИЗПЪЛНЕНИЕ (ЕС) No 1108/2013 НА КОМИСИЯТА
 от 5 ноември 2013 година
 за вписване на название в регистъра на защитените наименования за произход и защитените географски указания [Stromberger Pflaume (ЗНП)]
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
 като има предвид, че:
 (1)
 Регламент (ЕС) No 1151/2012 на Европейския парламент и на Съвета от 21 ноември 2012 г. влезе в сила на 3 януари 2013 г. С него бе отменен и заменен Регламент (ЕО) No 510/2006 на Съвета от 20 март 2006 г. относно закрилата на географски указания и наименования за произход на земеделски продукти и храни (2).
 (2)
 В съответствие с член 6, параграф 2 от Регламент (ЕО) No 510/2006 заявката за регистрация на названието „Stromberger Pflaume“, подадена от Германия, бе публикувана в Официален вестник на Европейския съюз
 (3).
 (3)
 Тъй като Комисията не е получила никакви възражения съгласно член 7 от Регламент (ЕО) No 510/2006, названието „Stromberger Pflaume“ следва да се регистрира,
 ПРИЕ НАСТОЯЩИЯ РЕГЛАМЕНТ:
 Член 1
 Регистрира се названието, посочено в приложението към настоящия регламент.
 Член 2
 Настоящият регламент влиза в сила на двадесетия ден след публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 5 ноември 2013 година.
 За Комисията, от името на председателя,
 Dacian CIOLOȘ
 Член на Комисията
 (1) ОВ L 343, 14.12.2012 г., стр. 1.
 (2) ОВ L 93, 31.3.2006 г., стр. 12.
 (3) ОВ C 367, 27.11.2012 г., стр. 8.
 ПРИЛОЖЕНИЕ
 Земеделски продукти, изброени в приложение I към Договора, предназначени за консумация от човека:
 Клас 1.6. Плодове, зеленчуци и зърнени култури, пресни или преработени
 ГЕРМАНИЯ
 Stromberger Pflaume (ЗНП)